7.097 persones han mort per coronavirus a Catalunya fins avui, segons informa la conselleria de Salut. La xifra és gairebé el doble del que es coneixia fins ara, ja que s'hi inclouen per primera vegada les dades facilitades per les empreses funeràries. La xifra oficial de morts fins ahir era de 3.756 i només comptabilitzava les defuncions als hospitals.

Segons les noves dades, del total de persones mortes, 3.855 han mort en hospitals, 1.810 han mort en una residència, 62 en un centre sociosanitari i 456 al domicili. Els casos restants són casos no classificables per manca d’informació.

En total, hi ha fins ara 39.375 casos positius de coronavirus a Catalunya confirmats per una prova diagnòstica (test ràpid o PCR). Això suposa el major augment de casos en un sol dia, 2.870, tot i que la xifra podria estar influenciada per un canvi en el mètode de recollida de les dades.

Salut també ha donat més xifres desconegudes fins ara, com la de possibles contagiats, és a dir, persones que presenten símptomes i que un professional facultatiu classifica com a possible cas però que no s'han sotmès a la prova de la Covid-19. Aquests possibles contagiats són a hores d'ara 55.457 casos.

Des de l'inici de l'epidèmia fins ara, un total de 2.798 persones han estat ingressades en estat greu. Des d'avui, també es pot saber el nombre de pacients que actualment continuen en estat greu: 1.307. Pel que fa les altes hospitalàries, n'hi ha hagut 17.297, 646 en els últimes hores, cosa que suposa un lleu descens respecte a ahir.

A més, del nombre total de positius arreu del país, 5.712 són professionals sanitaris i 5.755 professionals de residències.